
Text rozhodnutia
Súd: Krajský súd Bratislava Spisová značka: 5S/198/2013 Identifikačné číslo súdneho spisu: 1013201495 Dátum vydania rozhodnutia: 14. 04. 2015 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2015:1013201495.2 Uznesenie Krajský súd v Bratislave v právnej veci žalobcu: GRON s.r.o., so sídlom Ľudovíta Fullu 3, 841 05 Bratislava, IČO: 36779351, právne zastúpený: MALICH AK s.r.o., so sídlom Dunajská 25, 811 08 Bratislava, IČO: 47256991, proti žalovanému: Finančné riaditeľstvo Slovenskej republiky, Lazovná 63, 974 01 Banská Bystrica, o preskúmanie zákonnosti rozhodnutia žalovaného č. 1100302/1/241370/2013/5062-r zo dňa 28. mája 2013, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou tunajšiemu súdu dňa 14.08.2013 sa žalobca domáhal preskúmania zákonnosti rozhodnutia žalovaného č. 1100302/1/241370/2013/5062-r zo dňa 28.05.2013, ktorým Finančné riaditeľstvo Slovenskej republiky potvrdilo rozhodnutie Daňového úradu Bratislava zo dňa 22.02.2013 č. 9102407/5/717308/13/Stea, ktorým bol žalobcovi vyrúbený rozdiel dane z pridanej hodnoty za zdaňovacie obdobie tretí štvrťrok 2007 v sume XXX.XXX,XX eur. Žalobca považujúc napadnuté rozhodnutia tak žalovaného ako aj jemu predchádzajúce prvostupňové rozhodnutie za vecne nesprávne a nezákonné a navrhol, aby súd tieto po preskúmaní zrušil a vec vrátil žalovanému na ďalšie konanie. Keďže s podaním žaloby nebol vo veci zaplatený súdny poplatok, súd dňa 13.03.2015 vyzval žalobcu na jeho zaplatenie vo výške 70,- eur v lehote 10 dní od doručenia výzvy pod následkom zastavenia konania. Predmetná výzva bola žalobcovi prostredníctvom jeho právneho zástupcu doručená dňa 24.03.2015 a tejto vyhovené nebolo. Podľa § 10 ods. 1 zákona č. 71/1992 Zb. o súdnych poplatkoch, ak nebol zaplatený poplatok splatný podaním návrhu na začatie konanie alebo dovolania, prvostupňový súd vyzve poplatníka, aby poplatok zaplatil v lehote, ktorú určí z pravidla v lehote 10 dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania pred tým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu a rozkazu na plnenie alebo rozhodnutie bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť. Keďže žalobca nezaplatil súdny poplatok v lehote stanovenej súdom, a to napriek poučeniu o následkoch jeho nezaplatenia, potom súd konanie vo veci podľa § 10 ods. 1 zákona č. 71/1972 Zb. v platnom znení zastavil. O náhrade trov konania súd rozhodol podľa § 146 ods. 1 písm. c/ O.s.p. v spojení s ust. § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené a žalovanému trovy v súvislosti s konaním nevznikli. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Súd prvého stupňa zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania.

